ไทยพาณิชย์แจงลูกค้ามหา'ลัย
ไทยพาณิชย์ส่งผู้จัดการสาขาเดินสายทุกมหาวิทยาลัยชี้แจงปัญหา สจล.
28 ม.ค. 2558

ไทยพาณิชย์ส่งผู้จัดการสาขาเดินสายทุกมหาวิทยาลัยชี้แจงปัญหา สจล.
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ เปิดเผยว่า ธนาคารได้สั่งการให้ผู้จัดการสาขาของธนาคารทุกแห่งที่มีสถาบันการศึกษาฝากเงินกับธนาคารเดินทางไปชี้แจงข้อเท็จจริงกับผู้บริหารสถานศึกษาเพื่อชี้แจงกรณีที่เกิดคดีฉ้อโกงเงินจากสถาบันเทคโนโลยีพระจอมเกล้าเจ้าคุณทหารลาดกระบัง (สจล.) โดยอดีตผู้จัดการสาขาของธนาคารที่ไปสร้างความเสียหายเมื่อเป็นผู้จัดการสาขาของธนาคารแห่งอื่นต่อ สจล.เป็นวงเงินถึง 1,600 ล้านบาท เพื่อสร้างความเชื่อมั่นให้แก่ลูกค้าของธนาคาร
“ธนาคารพร้อมรับผิดชอบความเสียหายที่เกิดขึ้น หากพบว่าเกิดในช่วงที่นายทรงกลด ศรีประสงค์ เป็นพนักงานของธนาคาร และกระบวนการยุติธรรมตัดสินว่ามีความผิด แต่ถ้าพบว่าในช่วงเกิดปัญหานายทรงกลดพ้นสภาพจากการเป็นพนักงานแล้วธนาคารไม่สามารถที่จะรับผิดชอบสิ่งที่เกิดขึ้นได้” นายวิชิต กล่าว
นอกจากนี้ ธนาคารได้สั่งการให้มีการทบทวนและปรับกระบวนการทำงานให้มีความรัดกุมมากขึ้น เช่น การให้ลูกค้าเบิกเงินสดไปใช้ก่อนและเซ็นลงนามในภายหลังว่า สาขาใดควรทำ สาขาใดไม่ควรทำ และอำนาจการสั่งการควรให้ใครบ้าง เป็นต้น เพราะที่ผ่านมาจะใช้กับลูกค้ารายพิเศษ เพื่อให้มีความรวดเร็วทำธุรกิจ ซึ่งแต่ละรายจะไม่เหมือนกันจะให้บริการตามความต้องการของลูกค้าที่แตกต่างกันไป
ประธานกรรมการบริหาร ธนาคารไทยพาณิชย์ กล่าวต่อไปว่า ธนาคารไม่มีนโยบายที่ปกป้องผู้กระทำผิดหรือผู้ที่ทุจริต เพียงแต่ในช่วงที่นายทรงกลดลาออกไป เนื่องจากพบว่าได้ปฏิบัติงานไม่ถูกต้องตามกฎระเบียบของธนาคาร และธนาคารจึงได้ให้ผู้บังคับบัญชาของนายทรงกลดเข้าไปพบผู้บริหารของ สจล. ซึ่งช่วงนั้นธนาคารยังไม่พบหลักฐานการทุจริต นายทรงกลดยังไม่สร้างความเสียหายกับธนาคารและลูกค้า จึงลงโทษสถานหนักคือไล่ออก แต่ไม่ได้แจ้งความดำเนินคดีเพราะยังไม่มีความเสียหายเกิดขึ้น
อย่างไรก็ตาม ธนาคารพร้อมให้ความร่วมมือเจ้าหน้าที่ตำรวจในการให้เอกสาร และไม่มีเจตนาซุกซ่อนข้อมูล แต่การให้เอกสารต้องใช้เวลา เพราะธนาคารมีลูกค้า 10 ล้านราย อาจทำงานช้าไม่ถูกใจบ้างก็ขอโทษ และปัญหาที่เกิดขึ้นเป็นเรื่องของบุคคลไม่ได้เกี่ยวข้องกับธนาคารและ สจล. และการเรียนรู้ปัญหาวันนี้ไม่สายเกินไป เพราะไม่มีใครที่ไม่ทำอะไรผิดพลาด” นายวิชิต กล่าว